## L’IVC presenta en el Teatre Arniches d’Alacant 17 espectacles de teatre, dansa i circ i 11 projeccions de cine per al primer trimestre de 2026

*** L’IVC programa set companyies de la Comunitat Valenciana, tres de les quals són estrenes absolutes de companyies alacantines
* La campanya escolar 2025/2026 del teatre inclou 11 propostes escèniques**

La Conselleria d’Educació, Cultura i Universitats, a través de l’Institut Valencià de Cultura, ha presentat la seua programació per al primer trimestre de 2026 en el Teatre Arniches d’Alacant que inclou 17 espectacles de teatre, dansa i circ, i 11 projeccions cinematogràfiques.

La directora adjunta d’Arts Escèniques de l’IVC, María José Mora, i la delegada territorial a Alacant, Alicia Garijo, han participat en l’acte en el qual s’ha donat a conéixer l’activitat prevista de gener a març.

Mora ha ressaltat que amb esta proposta, “l’IVC continua donant suport als professionals valencians, potenciant la seua presència en la programació” i ha destacat la presència entre les propostes escèniques de set companyies de la Comunitat Valenciana, una de les quals serà producció pròpia de l’IVC. “A més, tres d’estes seran estrenes absolutes de companyies alacantines”, ha afegit.

La programació inclou també quatre propostes internacionals, dos de les quals procedents de l’Argentina, una des d’Itàlia i una altra més des de França. A més, cal ressaltar que 11 de les 17 obres que es mostraran el pròxim trimestre estan incloses en la campanya escolar 2025/2026.

La primera cita de 2026 en l’Arniches serà el divendres 9 de gener, en el marc de la programació ‘I… Per a Tots’, amb l’espectacle de teatre *Sueño*, creat a partir del *Somni d’una nit d’estiu* de William Shakespeare. Recomanat per la Xarxa de Teatres i Auditoris de Titularitat Pública, i amb nombrosos guardons entre els quals destaca el Premi Barroc Infantil en el Festival de Teatre Clàssic Almagro en 2024.

En la línia d’impuls als professionals locals, i el desenrotllament d’activitats paral·leles, el Teatre Arniches es convertix, des de 14 de gener, en espai expositiu per a la mostra: ‘Història del circ a Alacant’ de l’artista Federico Menini (Fedito).

El mateix dimecres 14 de gener, dins de la campanya escolar, serà l’estrena absoluta de la peça de circ *Con traumas y a lo loco* de la companyia Testas Duras. Un espectacle de verticals, malabars, dansa, acrodansa i teatre apte per a tots els públics, al voltant de la salut mental i el benestar.

Continua el circ en l’Arniches el divendres 16 amb La Gata Japonesa, que estrena la seua última producció *La Trastienda,* amb equilibrisme, dansa i una cuidada estètica, per a connectar passat i present des d’una botiga d’antiguitats. Este espectacle tindrà, a més, sessió per a escolars.

La tercera estrena absoluta serà el divendres 23 de gener. *Serrana*, d’Emma Lobo, és una producció teatral, basada en *La Serrana* de Vera de Vélez de Guevara.

El cicle ‘Som Menuts’ torna amb doble sessió matinal: el 25 de gener amb dansa per a bebés: *Tana* de la companyia italiana TPO. Es tracta d’un espectacle a partir de 0 anys, amb un aforament limitat a 40 espectadors, al voltant de l’observació de la naturalesa.

El 30 de gener, Animal Religion presenta la peça de circ contemporani *Copiar*, recomanada per la Xarxa. Un espectacle participatiu i multidisciplinari que reflexiona sobre l’acte de copiar. També està inclosa en ‘Campanya Escolar’.

**Més programació**

Febrer arranca amb doble sessió matinal el diumenge 8, i la companyia Ninnus que presenta *Juguem?*, un concert teatralitzat dirigit a bebés i les seues famílies.

El 13 de febrer es podrà vore *La omisión de la familia Coleman*. La companyia argentina Timbre 4 celebra 20 anys de gira ininterrompuda amb este muntatge que ha collit un èxit rotund per més de 22 països. Claudio Tolcachir, un dels màxims exponents del teatre argentí actual, dirigix i escriu esta obra, el seu primer text teatral, que es va estrenar a Buenos Aires en 2005.

La dansa arriba en febrer amb la companyia valenciana Cienfuegos Danza, que presenta *Emigradas*. Serà el divendres 20.

El 25 de febrer, en ‘Campanya Escolar’, es podrà vore *Yo soy 451* de La Teta Calva, creada i protagonitzada per Xavo Giménez, a partir de l’obra universal *Fahrenheit 451* de Ray Bradbury.

Acomiada febrer Sociedad Cervantina el dia 27, amb *Marcela (Una canción de Cervantes),* obra escrita per María Folguera, a partir del capítol XIV d’El Quixot de Miguel de Cervantes.

En març, Som Menuts oferix *El fantástico viaje de Jonás el espermatozoide* de la companyia El Espejo Negro. Un espectacle de titelles que torna als escenaris després de 15 anys des de la seua estrena i que va ser guardonat amb el Premi MAX 2012 al millor espectacle infantil, i el Premi FETEN 2011 a la millor direcció.

El 13 de març, l’Horta Teatre presenta *Postals*, una comèdia amb caràcter documental i música en directe, obra que viatja des dels anys 70, amb l’explosió del turisme, fins al turisme explosiu del segle XXI.

El diumenge, 15 de març, dins del cicle ‘Som Menuts’, presentarem l’espectacle de dansa *Bolero*, de la Cie DK59. Esta obra també s’exhibirà el dilluns formant part de la ‘Campanya Escolar’.

El 21 i 22 de març l’Institut Valencià de Cultura presenta a Alacant la seua producció pròpia *El Aguante* de Víctor Sánchez Rodríguez.

Tancarà la programació trimestral una producció del Patio Teatro i el Centro Dramático Nacional, *Feriantes*. L’espectacle ha sigut guardonat amb el Premi al millor espectacle de teatre documental en FETEN-Gijón 2025 i millor escenografia en la Fira Titelles Lleida 2024.

La Filmoteca oferix els dijous, a les 19:30 hores, la seua sessió de cine amb pel·lícules d’estrena i amb els seus habituals cicles. En esta ocasió comptarà amb cinc llargmetratges d’Aki Kaurismäki.

Al llarg del trimestre se celebrarà la segona proposta de Club Arniches, un projecte que, per segon any, proposa trobades entre el públic i professionals de les arts escèniques al voltant d’una de les funcions programades.

Les entrades estan disponibles amb els habituals descomptes i abonaments, a través dels canals de venda en línia de l’IVC i de la taquilla física del Teatre Arniches.

**Reconeixement a Alicia Garijo**

Després de desgranar els detalls de la programació, Alicia Garijo ha aprofitat este moment per a acomiadar-se del seu lloc al capdavant de la Delegació Territorial de l’IVC a Alacant, ja que a partir del 2026 iniciarà una nova etapa en la seua vida davant la seua imminent jubilació.

Garijo ha agraït l’acompanyament durant l’etapa al capdavant de la Direcció Territorial de l’IVC a Alacant a tot l’equip de l’Arniches, del festival Fresca!, de la premsa i especialment del públic, que ha secundat amb la seua presència la línia de programació d’este teatre.

Per la seua banda, M. José Mora ha destacat que el Teatre Arniches “ha comptat durant anys amb la dedicació, el rigor i la sensibilitat d’Alicia Garijo, que ha impulsat una programació de qualitat, valenta i compromesa amb les arts escèniques i amb el públic alacantí, contribuint de manera decisiva a consolidar este espai com un referent cultural imprescindible per a la ciutat”.

“Des de l’IVC volem expressar el nostre més sincer agraïment per una labor, marcada pel compromís amb la cultura, la ciutadania i les arts escèniques d’Alacant”, ha conclòs.

Fecha: 18/12/2025